CELEX: 32006R1465
Language: mt
Date: 2006-10-03 00:00:00
Title: 1465/2006/KE: Regolament tal-Kummissjoni (KE) Nru 1465/2006 tat- 3 ta' Ottubru 2006 li jemenda r-Regolament (KEE) Nru 2131/93 li jistabbilixxi l-proċedura u l-kundizzjonijiet għall-bejgħ taċ-ċereali li jkunu f’idejn l-aġenziji intermedjarji

22.11.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               145
            
         REGOLAMENT TAL-KUMMISSJONI (KE) Nru 1465/2006
   tat-3 ta' Ottubru 2006
   li jemenda r-Regolament (KEE) Nru 2131/93 li jistabbilixxi l-proċedura u l-kundizzjonijiet għall-bejgħ taċ-ċereali li jkunu f’idejn l-aġenziji intermedjarji
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 1784/2003 tad-29 ta' Settembru 2003 dwar l-organizzazzjoni komuni tas-suq fiċ-ċereali (1), u partikolarment l-Artikoli 6 u 24(2) tiegħu,
   Billi:
   
               (1)
            
            
               Ir-Regolament tal-Kumissjoni (KEE) Nru 2131/93 (2) partikolarment jistipula l-kundizzjonijiet tal-prezzijiet li għandhom jitħarsu meta jinbiegħu l-prodotti fis-suq Komunitarju.
            
         
               (2)
            
            
               Il-prodotti miżmuma bħala ħażniet ta' intervent huma maħsuba qabel kollox għall-ikel u l-għalf bil-ħsieb li jitqiesu s-sitwazzjonijiet speċifiċi tas-swieq taċ-ċereali. Madankollu, il-kwantità u l-kwalità tal-prodotti maħżuna jistgħu, temporanjament u okkażjonalment, iwasslu għall-ħtieġa li jintużaw għal skopijiet oħra, partikolarment biex iwieġbu għall-impenji tal-Komunità, fejn is-sitwazzjoni tal-ħażniet tkun tiġġustifika dan u u jekk dan ma jkunx ta’ theddida għall-provvista fis-swieq alimentari tradizzjonali.
            
         
               (3)
            
            
               Iż-żieda fl-utilizzazzjoni tal-prodotti li tirriżulta mill-ipproċessar taċ-ċereali għall-produzzjoni tal-bijokarburanti fil-qasam tat-trasport Komunitarju tifforma parti minn ġabra ta' miżuri maħsuba biex jaqdu l-impenji ambjentali Komunitarji. Il-promozzjoni tal-użu tal-bijokarburanti tista' għalhekk twassal għal ftuħ ta' suq ġdid għall-prodotti agrikoli miżmuma bħala ħażniet ta' intervent tal-Istati Membri sakemm il-kundizzjonijiet tal-prezzijiet applikabbli għall-bejgħ taċ-ċereali jkunu adattati għal dan is-suq speċifiku tal-bijokarburanti. Madankollu, ix-xiri taċ-ċereali maħsuba għall-produzzjoni tal-bijoetanol u l-użu tiegħu bħala bijokarburant jista' jirriżulta partikolarment diffiċli. Għalhekk huwa xieraq li nipprevedu, għal dawn il-każijiet, il-possibbiltà li l-ħażniet ta' intervent jinbiegħu bi prezzijiet speċjali.
            
         
               (4)
            
            
               Il-bejgħ tal-ħażniet ta' intervent taċ-ċereali fis-suq Komunitarju isir skont id-disponibbiltà tal-ħażniet u l-kundizzjonijiet tas-suq. Dan jista' jiġi influwenzat jew jiddependi minn ċirkostanzi partikolari jew eċċezzjonali f'dawn is-swieq, u għalhekk irid ikun kapaċi jqis tali sitwazzjonijiet. Għaldaqstant, hu meħtieġ li jiġu previsti kundizzjonijiet tal-prezzijiet li jippermettu minn naħa li jiġu evitati taqlibiet fis-suq u mill-oħra li jsir il-bejgħ skont iċ-ċirkostanzi inkwistjoni. Dan l-għan binarju jista' jintlaħaq jekk il-prezz tal-bejgħ ikun indaqs għall-prezz fis-suq konċernat, filwaqt li titqies il-kwalità taċ-ċereali mqiegħda għall-bejgħ permezz ta' offerta u l-ispejjeż tat-trasport.
            
         
               (5)
            
            
               Fl-interess tal-ġestjoni tajba tal-iskema ta' intervent taċ-ċereali, jeħtieġ li l-informazzjoni li għandha tiġi kkomunikata lill-Kummissjoni tkun ippreċiżata mill-Istati Membri u tintbagħat b'mod elettroniku.
            
         
               (6)
            
            
               Għaldaqstant hu meħtieġ li r-Regolament (KEE) Nru 2131/93 jiġi emendat.
            
         
               (7)
            
            
               Il-Kumitat ta' Ġestjoni għaċ-Ċereali ma ressaqx opinjoni fiż-żmien stipulat mill-president tiegħu.
            
         ADOTTAT DAN IR-REGOLAMENT:
   Artikolu 1
   Ir-Regolament (KEE) Nru 2131/93 huwa emendat kif ġej:
   
               1.
            
            
               L-Artikolu 5 jitbiddel b'dan li ġej:
               “Artikolu 5
               1.   Għall-bejgħ mill-ġdid taċ-ċereali fis-suq Komunitarju, l-offerti għandhom jitfasslu abbażi tal-kwalità attwali tal-lott li għalih jkun applikabbli. Il-kundizzjonijiet addizzjonali li ġejjin huma applikabbli:
               
                           (a)
                        
                        
                           fil-każ tal-bejgħ mill-ġdid tal-qamħirrum u qamħ sorgu matul l-ewwel tliet xhur tas-sena tal-kummerċjalizzazzjoni u tal-qamħ komuni, qamħ durum, segala u xgħir matul l-ewwel xahrejn tas-sena tal-kummerċjalizzazzjoni, l-offerti ta' suċċess għandhom jikkwotaw prezz tal-anqas ekwivalenti għall-prezz ta' intervent applikabbli għall-ħdax-il xahar tal-sena preċedenti tal-kummerċjalizzazzjoni, b'żieda mensili waħda ffissata għal dik is-sena;
                        
                     
                           (b)
                        
                        
                           fil-każ tal-bejgħ mill-ġdid matul il-kumplament tas-sena ta' kummerċjalizzazzjoin, l-offerti ma jistgħu qatt ikunu anqas mill-prezz ta' intervent applikabbli fil-jum tal-għeluq għas-sottomissjoni tal-offerti; Madankollu, il-prezzijiet ta' intervent li għandhom jitqiesu matul it-tnax-il xahar tas-sena ta' kummerċjalizzazzjoni għandhom ikunu dawk applikabbli għall-ħdax-il xahar, b'żieda mensili waħda.
                        
                     Għall-offerti aċċettati, il-prezz minimu tal-bejgħ għandu jkun iffissat fil-livell li ma jgħawwiġx is-suq taċ-ċereali u li tal-anqas jikkorrispondi mal-prezz reġistrat, għal kwalità ekwivalenti u għal kwantità rappreżentattiva fis-suq f'post il-ħżin jew, fin-nuqqas ta' dan, fl-eqreb suq, u jitqiesu l-ispejjeż tat-trasport.
               2.   Permezz ta' deroga mill-paragrafu 1, il-bejgħ fis-suq Komunitarju jista' jiġi organizzat, abbażi ta' sejħiet għall-offerti speċifiċi fid-dawl tal-ipproċessar taċ-ċereali f'bijoetanol u l-użu ta' dan tal-aħħar għall-produzzjoni tal-bijokarburanti fil-Komunità, bil-kundizzjoni li l-provvista fis-swieq tradizzjonali alimentari ma tiġix mhedda. F'dan il-każ, il-prezz minimu tal-bejgħ għandu jikkorrispondi tal-anqas għall-prezz reġistrat, għal kwalità ekwivalenti u għal kwantità rappreżentattiva, fis-suq tal-prodotti konċernati għall-produzzjoni tal-bijokarburanti, u jitqiesu l-ispejjeż tat-trasport.
               3.   Jekk matul is-sena tal-kummerċjalizzazzjoni, jidher li jkun hemm taqlib fil-funzjonament tal-organizzazzjoni komuni tas-swieq, partikolarment minħabba d-diffikultà li jinbiegħu ċ-ċereali bi prezzijiet konformi mal-paragrafu 1 f'ċirkostanzi eċċezzjonali, il-bejgħ fis-suq Komunitarju jista' jiġi organizzat, abbażi ta' sejħiet għal offerta speċifiċi, b'kundizzjonijiet partikolari u prezzijiet għall-bejgħ determinati skont il-proċedura prevista fl-Artikolu 25 tar-Regolament (KE) Nru 1784/2003.”
            
         
               2.
            
            
               Jiddaħħal l-Artikolu 12a li ġej:
               “Artikolu 12a
               Għal kull tip ta’ ċereali previst fl-Artikolu 5(1) tar-Regolament (KE) Nru 1784/2003, kull Stat Membru għandu jikkomunika b'mod elettroniku, mhux aktar tard minn kull nhar ta' Erbgħa f'nofsinhar (ħin ta' Brussell), il-prezzijiet rappreżentattivi fis-suq, espressi fil-munita nazzjonali għal kull tunnellata. Dawn għandhom jiġu kkalkulati b'mod regolari, indipendenti u trasparenti.
               L-Istati Membri għandhom jindikaw il-karatteristiċi kwalitattivi ta' kull tip ta’ ċereali, l-istadju tal-kummerċjalizzazzjoni kif ukoll il-post tal-kwotazzjoni.”
            
         
               3.
            
            
               Jitħassar il-paragrafu 1 tal-Artikolu 13.
            
         Artikolu 2
   Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċċjali ta' l-Unjoni Ewropea.
   Ikun applikabbli għall-bejgħ mill-ġdid imwettaw mill-bidu tas-sena ta' kummerċjalizzazzjoni 2006/2007.
   
      Dan ir-Regolament jorbot fl-intier tiegħu u huwa direttament applikabbli fl-Istati Membri kollha.
      Magħmul fi Brussel, 3 ta' Ottubru 2006.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 270, 21.10.2003, p. 78. Ir-Regolament kif emendat l-aħħar bir-Regolament tal-Kummissjoni (KE) Nru 1154/2005 (ĠU L 187, 19.7.2005, p. 11).
   
      (2)  ĠU L 191, 31.7.1993, p. 76. Ir-Regolament kif emendat l-aħħar bir-Regolament (KE) Nru 749/2005 (ĠU L 126, 19.5.2005, p. 10).